Grammy forklarer hvorfor prisen til Aqua ble trukket tilbake
Ble utropt som prisvinnere. Så ble en annen vinner kåret i stedet. Nå gir organisasjonen bak musikkprisen sin forklaring på hvordan dette gikk til. Den dansk-norske hitmaskinen Aqua, med norske Lene Nystrøm i spissen, var nominert i to kategorier ved den prestisjetunge amerikanske Grammy-prisutdelingen snart to uker tilbake. Dette for deres medvirkning i 2023-slageren «Barbie World» med rapperne Nicki Minaj og Ice Spice. Låten er basert på Aquas globale 1997-hit «Barbie Girl», og figurerer i en av de største kinosuksessene i nyere tid, «Barbie»-filmen. Prisen for beste låt i et visuelt medium, hvor «Barbie World» var nominert, gikk til Billie Eilish.  Men deretter meldte The Recording Academy, som står bak Grammy, på sin X/Twitter-konto at Nicki Minaj, Ice Spice og Aqua var vinnere i kategorien for beste raplåt med «Barbie World». Kontoen har 3,7 millioner følgere. Innen det var gått omtrent ti minutter ble imidlertid meldingen slettet – og rapperen Killer Mike utropt til ny vinner av kategorien. Hverken artistene eller The Recording Academy har så langt kommentert hendelsen. Men nå tar Grammy-organisasjonen bladet fra munnen. En talsperson for The Recording Academy skriver i en e-post til VG at personalet ved prisutdelingen ikke får vite hvem vinnerne er på forhånd, og at deres sosiale medier-team lager grafikk for hver potensielle vinner i hver kategori, slik at de kan poste i realtid etter hvert som vinnerne annonseres. Videre melder akademiet at dette var et uheldig tilfelle hvor feil grafikk ble delt – og deretter raskt fjernet da feilen ble oppdaget. VG har bedt Aquas manager Anders Nørgaard om kommentar til The Recording Academys forklaring. Han har i skrivende stund ikke besvart VGs henvendelser. – Det er så klart en uheldig tabbe av Grammy, uttalte han til VG kort tid etter hendelsen. Bandet lever likevel tilsynelatende sitt beste liv med ny vind i seilet etter fjorårets «Barbie»-suksess. Før jul gjennomførte de en 20 konserter lang USA-turné, for første gang som hovednavn der borte. Her hjemme flyttet de nylig en planlagt konsert ved Sentrum Scene til Oslo Spektrum 2. november, og femdoblet med det publikumskapasiteten. At Aqua ble nappet ut av det gode, Grammy-vinnende selskap ble primært omtalt i skandinavisk presse.  En rekke store amerikanske underholdningsnettsteder omtalte likevel saken, med fokus på Nicki Minaj og Ice Spice – særlig Minaj, siden hun har hatt 12 Grammy-nominasjoner, men aldri har vunnet. Sosiale medier gikk raskt varme med emneknaggen «#scammys», hvor mange mente at det angivelig betente forholdet mellom Minaj og Grammy lå til grunn for prisforvirringen. Minaj har ikke vist seg på Grammy-utdelingen siden 2015.
Hiten «Barbie World» med rapperne Nicki Minaj og Ice Spice er basert på Aquas hit «Barbie Girl». Aqua, med den norske vokalisten Lene Nystrøm, ble først utropt som vinnere av en Grammy-pris sammen med rapperne. Kort tid etter ble en annen vinner, Killer Mike, utropt i stedet. Kategorien var beste raplåt. Organisasjonen bak Grammy gir nå sin forklaring på misforståelsen, og oppgir at feil grafikk ble delt. De sier at personale ikke får vite vinnerne på forhånd, og derfor må gjøre klar vinnerposter på alle nominerte.